text: রিশা 'হত্যার' প্রতিবাদে শিক্ষার্থীদের বিক্ষোভে কাকরাইল অবরুদ্ধ | bangla24bdnews.com
  Home ঢাকা মহানগর রিশা 'হত্যার' প্রতিবাদে শিক্ষার্থীদের বিক্ষোভে কাকরাইল অবরুদ্ধ
  রিশা 'হত্যার' প্রতিবাদে শিক্ষার্থীদের বিক্ষোভে কাকরাইল অবরুদ্ধ
  ঢাকা (বাংলা ২৪ বিডি নিউজ) : বখাটে যুবকের ছুরিকাঘাতে আহত সুরাইয়া আক্তার রিশা (১৫) নিহত হওয়ার ঘটনার প্রতিবাদে উইলস লিটল ফ্লাওয়ার স্কুল অ্যান্ড কলেজের শিক্ষার্থীরা রাজধানীর কারকরাইল মোড়ে বিক্ষোভ ও অবস্থান কর্মসূচি পালন করছে। এতে ওই সড়কে যানচলাচল বন্ধ রয়েছে। ফলে পুরো এলাকা অবরুদ্ধ হয়ে পড়েছে। রবিবার (২৮ আগস্ট) বেলা ১১টার দিকে শিক্ষার্থীরা কাকরাইল মোড়ে অবস্থান নেয়।
  এর আগে বুধবার (২৪ আগস্ট) দুপুর সোয়া ১২টার দিকে কাকরাইলের ফুটওভার ব্রিজে রিশাকে ছুরিকাঘাত করে এক বখাটে যুবক। তার পেটের বাম পাশে ও বাম হাতে ছুরিকাঘাত করা হয়েছিল। টানা চার দিন ঢাকা মেডিকেল কলেজের (ঢামেক) আইসিইউতে চিকিৎসাধীন অবস্থায় রবিবার সকাল সাড়ে ৯টার দিকে মারা যায় রিশা। সে উইলস লিটল ফ্লাওয়ার স্কুল অ্যান্ড কলেজের ৮ম শ্রেণির বাংলা ভার্সনের ছাত্রী ছিলো।
  এ সময় তারা সুরাইয়া আক্তার রিশা 'হত্যার' বিচারে দাবিতে বিক্ষোভ ও অবস্থান করে। পরিস্থিতি নিয়ন্ত্রণে পুলিশ মোতায়ন করা হয়েছে।
  এ বিষয়ে রমনা থানা উপপরিদর্শক (এসআই) মতিউর রহমান বলেন, উইলস লিটল ফ্লাওয়ার স্কুল অ্যান্ড কলেজের ছাত্র-ছাত্রীরা রাস্তার সামনে অবস্থান নিয়ে বিক্ষোভ করছে। এতে যানচলাচল বন্ধ রয়েছে। আমরা পরিস্থিতি নিয়ন্ত্রণে আনতে স্কুল অ্যান্ড কলেজ কর্তৃপক্ষের সঙ্গে কথা চলছে।